Document ID: 31997D0076

KOMISSION PÄÄTÖS,
tehty 17 päivänä joulukuuta 1996,
tarkastusmenetelmistä nautakarjojen virallisesti tuberkuloosista vapaan aseman säilyttämiseksi tietyissä jäsenvaltioissa ja tietyillä jäsenvaltioiden alueilla (ETA:n kannalta merkityksellinen teksti) (97/76/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyteen liittyvistä ongelmista yhteisön sisäiseen nautaeläinten ja sikojen kaupassa 26 päivänä kesäkuuta 1964 annetun neuvoston direktiivin 64/432/ETY (1), sellaisena kuin se on viimeksi muutettuna direktiivillä 95/25/EY (2), ja erityisesti sen 3 artiklan 14 kohdassa,
sekä katsoo, että
liitteissä mainituissa jäsenvaltioissa ja alueilla yli 99,9 prosenttia nautakarjoista on vahvistettu direktiivin 64/432/ETY 2 artiklan d kohdassa tarkoitetulla tavalla virallisesti tuberkuloosista vapaiksi, ja niiden katsotaan täyttäneen tämän vahvistamisen edellytykset vähintään 10 vuoden ajan; vähintään viimeisten kuuden vuoden aikana tuberkuloosia ei ole todettu useammassa kuin yhdessä karjassa 10 000 karjasta,
virallisesti tuberkuloosista vapaan luokituksen säilyttämiseksi on tarpeen vahvistaa valvontatoimenpiteitä, joilla varmistetaan luokituksen tehokkuus ja jotka mukautetaan liitteissä mainituissa jäsenvaltioissa ja alueilla nautakarjojen erityiseen terveystilanteeseen,
tällä alalla vallitsevan tilanteen lujittamiseksi ja yksinkertaistamiseksi on kumottava joitakin komission aikaisempia päätöksiä, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Liitteissä I ja II tarkoitetut jäsenvaltiot ja alueet täyttävät direktiivin 64/432/ETY 3 artiklan 14 kohdassa säädetyt edellytykset sikäli, että vähintään 99,9 prosenttia nautakarjoista on vahvistettu direktiivin 64/432/ETY 2 artiklan d kohdassa tarkoitetulla tavalla virallisesti tuberkuloosista vapaiksi vähintään 10 vuoden ajan, ja vähintään viimeisten kuuden vuoden aikana tuberkuloosia ei ole todettu useammassa kuin yhdessä karjassa 10 000 karjasta siinä jäsenvaltiossa tai sen osassa.
2 artikla
Kaikki liitteissä I ja II tarkoitettujen jäsenvaltioiden ja alueiden nautakarjat katsotaan virallisesti tuberkuloosista vapaiksi, jos 3, 4 ja 5 artiklan edellytykset täyttyvät.
3 artikla
1. On toteutettava tunnistamisjärjestelmä, jonka avulla voidaan jokaisen nautaeläimen osalta selvittää sen alkuperäkarja ja muut karjat, joiden kautta se on kulkenut (kauttakulkukarjat).
2. Jokaiselle teurastetulle eläimelle on tehtävä ante mortem- ja post mortem -tarkastus neuvoston direktiivin 64/433/ETY mukaisesti (3).
3. Elävää, kuollutta tai teurastettua eläintä koskevasta tuberkuloosiepäilystä on ilmoitettava toimivaltaisille viranomaisille.
4. Kun tautia epäillään, toimivaltaisten viranomaisten on toteutettava tutkimukset, jotka ovat tarpeen tautiepäillyn vahvistamiseksi tai kumoamiseksi, mukaan lukien eläimen alkuperäkarjan ja kauttakulkukarjojen selvittäminen. Jos teurastuksessa tai post mortem-tarkastuksessa löydetään vaurioita, jotka antavat aihetta epäillä tuberkuloosia, toimivaltaisten viranomaisten on annettava vaurioituneet kudokset laboratorion tutkittaviksi.
5. Alkuperä- ja kauttakulkukarjojen virallisesti tuberkuloosista vapaa asema on peruutettava väliaikaisesti, kunnes kliinisissä tutkimuksissa, laboratoriotutkimuksissa tai tuberkuliinikokeissa on todettu, että naudan tuberkuloosia ei esiinny.
6. Jos tuberkuloosin esiintyminen varmistetaan tuberkuliinitestillä, kliinisellä tutkimuksella tai laboratoriotutkimuksella, alkuperäkarjan ja kauttakulkukarjojen virallisesti tuberkuloosista vapaa asema on peruutettava.
4 artikla
Virallisesti tuberkuloosista vapaan aseman peruutus pysyy voimassa, kunnes:
- kaikki tartunnan saaneiksi todetut eläimet on poistettu karjasta,
- tilat ja välineet on desinfioitu,
- kaikista jäljellä olevista yli kuuden viikon ikäisistä nautaeläimistä on saatu negatiivinen tulos vähintään kahdessa virallisessa nahansisäisessä tuberkuliinikokeessa, jotka on tehty direktiivin 64/432/ETY liitteen B mukaisesti siten, että ensimmäinen koe on tehty vähintään kuusi kuukautta sen jälkeen, kun tartunnan saanut eläin on poistunut karjasta, ja toinen koe aikaisintaan kuuden kuukauden kuluttua ensimmäisestä.
5 artikla
Yksityiskohtaiset tiedot tautikarjoista ja epidemiologinen kertomus on toimitettava komissiolle viipymättä; tautikarjana pidetään alkuperäkarjaa tai kauttakulkukarjaa, jossa olleesta nautaeläimestä on saatu positiivinen tulos Mycobacterium bovis -taudinaiheuttajan toteamiseksi tehdyssä kokeessa.
6 artikla
Kumotaan komission päätökset 80/984/ETY (4), 94/959/ETY (5), 95/63/EY (6) ja 95/138/EY (7).
7 artikla
Tätä päätöstä sovelletaan 1 päivästä tammikuuta 1997.
8 artikla
Tämä päätös on osoitettu kaikille jäsenvaltioille.
Tehty Brysselissä 17 päivänä joulukuuta 1996.

Labels: 0
6